กรุงศรีฯ บุกกัมพูชา ซื้อไฟแนนซ์
แบงก์กรุงศรีฯ ซื้อไมโครไฟแนนซ์ในกัมพูชาสำเร็จ เตรียมขยายธุรกิจ บุกตลาดสินเชื่อรายย่อย
23 ก.ย. 2559

แบงก์กรุงศรีฯ ซื้อไมโครไฟแนนซ์ในกัมพูชาสำเร็จ เตรียมขยายธุรกิจ บุกตลาดสินเชื่อรายย่อย 
นายโนริอากิ โกโตะ กรรมการผู้จัดการใหญ่และประธานเจ้าหน้าที่บริหาร ธนาคารกรุงศรีอยุธยา เปิดเผยว่า ธนาคารได้เข้าไปดำเนินการเข้าซื้อกิจการของบริษัท หัตถา กักสิกอร์ ลิมิเต็ด (Hattha Kaksekar Limited: HKL) 100% เสร็จสมบูรณ์ หลังจากได้รับการอนุมัติจากหน่วยงานที่กำกับดูแลทั้งสองประเทศอย่างครบถ้วน ซึ่งการขยายธุรกิจไปต่างประเทศครั้งนี้จะทำให้ธนาคารก้าวขึ้นเป็นสถาบันการเงินชั้นนำในภูมิภาคอาเซียน
“เชื่อมั่นว่าการเข้าถือหุ้นครั้งนี้จะเป็นประโยชน์ต่อลูกค้าของทั้ง HKL และธนาคารกรุงศรีฯ ด้วยการผสานความเชี่ยวชาญและเครือข่ายสาขาที่ครอบคลุมของ HKL ในกัมพูชา เข้ากับความแข็งแกร่งของธนาคารในธุรกิจสินเชื่อเพื่อรายย่อยจะทำให้ทั้งธนาคารกรุงศรีฯ และ HKL สามารถสร้างโอกาสในการเติบโตในกัมพูชา หนึ่งในประเทศกลุ่มอาเซียนที่มีอัตราการขยายตัวทางเศรษฐกิจสูง” นายโกโตะ กล่าว
ทั้งนี้ HKL เป็นสถาบันไมโครไฟแนนซ์อันดับ 4 ของกัมพูชา นำเสนอผลิตภัณฑ์เงินฝากและสินเชื่อ โดย ณ วันที่ 30 มิ.ย. 2559 HKL มีสินทรัพย์รวมอยู่ที่ 517 ล้านเหรียญสหรัฐ หรือ 18,196 ล้านบาท มีสินเชื่อรวม 394 ล้านเหรียญสหรัฐ หรือ 13,867 ล้านบาท มียอดเงินรับฝากอยู่ที่ 296 ล้านเหรียญสหรัฐ หรือ 10,418 ล้านบาท และมีสาขา 153 แห่ง และเอทีเอ็ม 102 เครื่องทั่วประเทศ